याज्ञवल्क्यस्मृतिः/प्रायश्चित्ताध्यायः/आपद्धर्मप्रकरणम्
<table>		
		
<td><p>		
	क्षात्रेण कर्मणा जीवेद्विशां वाप्यापदि द्विजः   ।निस्तीर्य तां अथात्मानं पावयित्वा न्यसेत्पथि   । । ३.३५  । ।	</p>
<td><p>		
	फलोपलक्षौमसोम मनुष्यापूपवीरुधः   ।तिलौदनरसक्षारान्दधि क्षीरं घृतं जलम्  । । ३.३६  । ।	</p>
<td><p>		
	शस्त्रासवमधूच्छिष्टं मधु लाक्षा च बर्हिषः   ।मृच्चर्मपुष्पकुतप केशतक्रविषक्षितिः   । । ३.३७  । ।	</p>
<td><p>		
	कौशेयनीललवण मांसैकशफसीसकान्  ।शकार्द्रौषधिपिण्याक पशुगन्धांस्तथैव च   । । ३.३८  । ।	</p>
<td><p>		
	वैश्यवृत्त्यापि जीवन्नो विक्रीणीत कदाचन   ।धर्मार्थं विक्रयं नेयास्तिला धान्येन तत्समाः   । । ३.३९  । ।	</p>
<td><p>		
	लाक्षालवणमांसानि पतनीयानि विक्रये   ।पायो दधि च मद्यं च हीनवर्णकराणि तु   । । ३.४०  । ।	</p>
<td><p>		
	आपद्गतः संप्रगृह्णन्भुञ्जानो वा यतस्ततः   ।न लिप्येतैनसा विप्रो ज्वलनार्कसमो हि सः   । । ३.४१  । ।	</p>
<td><p>		
	कृषिः शिल्पं भृतिर्विद्या कुसीदं शकटं गिरिः   ।सेवानूपं नृपो भैक्षं आपत्तौ जीवनानि तु   । । ३.४२  । ।	</p>
<td><p>		
	बुभुक्षितस्त्र्यहं स्थित्वा धान्यं अब्राह्मणाद्हरेत् ।प्रतिगृह्य तदाख्येयं अभियुक्तेन धर्मतः   । । ३.४३  । ।	</p>
<td><p>		
	तस्य वृत्तं कुलं शीलं श्रुतं अध्ययनं तपः   ।ज्ञात्वा राजा कुटुम्बं च धर्म्यां वृत्तिं प्रकल्पयेत् । । ३.४४  । ।	</p>
</table>